次韵子瞻病中贈提刑段繹
作者：蘇轍
朝代：宋

paragraphs: 京東分東西，中劃齊魯半。
兄來本相從，路絕一長嘆。
前朝使者還，手把新詩玩。
憐我久別離，卷帙爲舒散。
誰言窮陋邦，得此唱酬伴。
相逢傾蓋間，晤語何旦旦。
宦遊少娛樂，纏縛苦文案。
能於王事餘，時作楚詞亂。
譬如近膏油，未肯忘濯盥。
賢豪真勉强，功業畏繚緩。
伊余獨何爲，舊籍西南貫。
竊祿未遑歸，自笑嗟已懦。
方當四海寒，戀此一寸炭。
主倦客欲留，逡巡要奪館。
奈何獨見收，軟言强溫暖。
此意定難酬，還予授子粲。